Rettens dom (Fjerde Afdeling) af 13. oktober 2021 –

Aupicon m.fl. mod EU-Udenrigstjenesten

(Sag T-655/18)

»Personalesag – tjenestemænd – midlertidigt ansatte – kontraktansatte – løn – ansatte ved EU-Udenrigstjenesten, der gør tjeneste i et tredjeland – artikel 10 i bilag X til vedtægten – årlig vurdering af godtgørelsen for levevilkår – retningslinjer vedrørende metoden til fastsættelse af godtgørelsen for levevilkår – afgørelse om fastsættelse af satsen for godtgørelsen for levevilkår til ansatte, der gør tjeneste i Ghana, til 20% – ingen udarbejdelse af det spørgeskema, der kræves i retningslinjerne – procedurefejl – åbenbart urigtigt skøn«

1. Annullationssøgsmål – formaliteten – realitetsbehandling af et anbringende uden først at tage stilling til, om det kan antages til realitetsbehandling – Unionens retsinstansers skønsbeføjelse (Art. 263 TEUF) (jf. præmis 43 og 44)

2. Tjenestemænd – løn – aflønningsordning for tjenestemænd, der gør tjeneste i et tredjeland – godtgørelse for levevilkår – betingelser for tildeling – revision og årlig vurdering – institutionernes pligt til at vedtage almindelige gennemførelsesbestemmelser – foreligger ikke (Tjenestemandsvedtægten, art. 110 og bilag X, art. 10) (jf. præmis 53-58)

3. Tjenestemænd – vedtægt – almindelige gennemførelsesbestemmelser – vedtagelsesprocedure – administrationens pligt til at indhente udtalelse fra Vedtægtsudvalget – foreligger ikke (Tjenestemandsvedtægten, art. 110 og bilag X, art. 10) (jf. præmis 64)

4. Tjenestemænd – løn – aflønningsordning for tjenestemænd, der gør tjeneste i et tredjeland – godtgørelse for levevilkår – fastsættelse – administrationens skønsbeføjelse – domstolsprøvelse – grænser (jf. præmis 77)

5. Tjenestemænd – administrationens retsakter – gyldighedsformodning – indsigelse – bevisbyrde – pligt til at fremføre indicier, der kan rejse tvivl om retsaktens lovlighed (jf. præmis 80)

6. Tjenestemænd – løn – aflønningsordning for tjenestemænd, der gør tjeneste i et tredjeland – godtgørelse for levevilkår – betingelser for tildeling – pligt for institutionerne til at overholde proceduren for fastsættelse af godtgørelsen for levevilkårene – tilsidesættelse – følger (Tjenestemandsvedtægten, bilag X, art. 10) (jf. præmis 138 og 139)

Genstand

Søgsmål støttet på artikel 270 TEUF med påstand om annullation dels af afgørelsen truffet af EU-Udenrigstjenestens generaldirektør for budget og administration den 19. december 2017 vedrørende fastsættelsen af den godtgørelse for levevilkår, der er omhandlet i artikel 10 i bilag X til vedtægten for tjenestemænd i Den Europæiske Union, for regnskabsåret 2018, for så vidt som denne fastsætter satsen for den godtgørelse for levevilkår, der udbetales til ansatte i Den Europæiske Union, der gør tjeneste i Ghana, til 20% af referencebeløbet, dels, om fornødent, af sagsøgernes lønsedler for januar 2018, for så vidt som der heri for første gang sker anvendelse af denne afgørelse.

Konklusion

1) Afgørelsen truffet af Tjenesten for EU’s Optræden Udadtils (EU-Udenrigstjenesten) generaldirektør for budget og administration den 19. december 2017 vedrørende fastsættelsen af den godtgørelse for levevilkår, der er omhandlet i artikel 10 i bilag X til vedtægten for tjenestemænd i Den Europæiske Union, for regnskabsåret 2018, annulleres, for så vidt som den, at regne fra den 1. januar 2018, fastsætter den sats for den godtgørelse for levevilkår, der udbetales til ansatte i Den Europæiske Union, der gør tjeneste i Ghana, til 20% af referencebeløbet.

2) De lønsedler til Delphine Aupicon og de øvrige sagsøgere, hvis navne er opført i bilaget til dommen, der er udarbejdet af EU-Udenrigstjenesten for januar 2018, annulleres, for så vidt som der heri sker anvendelse af EU-Udenrigstjenestens afgørelse af 19. december 2017 om fastsættelse, at regne fra den 1. januar 2018, af satsen for den godtgørelse for levevilkår, der udbetales til ansatte i Den Europæiske Union, der gør tjeneste i Ghana, til 20% af referencebeløbet.